এফএনএস (এক্সক্লুসিভ) : বিশ্ববাজারে আবারও এদেশের অন্যতম রফতানি পণ্যে পরিণত হয়েছে পাট। আশানুরূপ দাম পাওয়ায় কৃষকরাও এখন পাট উৎপাদনে বেশি উৎসাহী হচ্ছেন। দেশের বিভিন্ন স্থানে ইতিমধ্যে ব্যাপক জমিতে পাট চাষ করেছে কৃষকরা। অনেক স্থানে আগেভাগেই কৃষকরা পাট চাষ শুরু করে। এতে পাট চাষে পর পর কৃষকরা ওই জমিতে আমন ধান চাষের সুযোগ পাবেন। ফলে আগাম পাট চাষে কৃষক এবং দেশ উভয়ই লাভবান হবে। সংশ্লিষ্ট সূত্র মতে, এবার দেশের দক্ষিণ-পশ্চিমাঞ্চলের ১০ জেলায় রেকর্ড পরিমাণ প্রায় ২ লাখ ১৫ হাজার হেক্টর জমিতে  পাট চাষ করা হয়েছে। এর মধ্যে ৯০ শতাংশ জমিতেই কৃষকরা তুষা জাতের পাট আবাদ করেছে। বাকি জমিতে চাষ হয়েছে মেছতা ও দেশী জাতের পাট। তুলনামূলকভাবে এবার এখন পর্যন্ত পাটের ফলন অনেক ভালো অবস্থায় আছে। তবে অনাবৃষ্টি ও খরার কারণে কোথাও কোথাও আগাম পাট চাষ কিছুটা ব্যাহত হচ্ছে। তবে পর্যাপ্ত বৃষ্টি হওয়ায় কৃষকরা সে ক্ষতি পুষিয়ে নেয়ার সম্ভাবনাই বেশি। মূলত দুটি কারণ দেশের অনেক স্থানে আগেভাগেই পাট চাষ শুরু হয়েছে। এর একটি কারণ হচ্ছে, গত মৌসুমে পাটের দাম বেশি পাওয়ায় এবারও কৃষকদের মধ্যে পাট চাষে আগ্রহ বেড়েছে। অন্য কারণটি হচ্ছে, আগাম  পাটের বীজ বোনার ফলে একই জমিতে আমন ধান চাষের সুযোগটিও কৃষকরা পাবে। এ কারণেই দেশের বিভিন্ন স্থানে মাঠের পর মাঠে পাট খেতের সবুজ সমারোহ চোখে পড়ছে। কৃষকরাও প্রখর রোদ ও ভ্যাপসা গরম উপেক্ষা করে পাট খেতের পরিচর্যা করছে। সূত্র আরো জানায়, পাট চাষে এবার বীজ ক্রয় এবং জমি চাষ ও নিড়ানি বাবদ প্রতি হেক্টর জমিতে ২৫ থেকে ৩০ হাজার টাকা পর্যন্ত খরচ হচ্ছে কৃষকের। যেখানে বৃষ্টির অভাব পাট খেতে সেচের প্রয়োজন হচ্ছে সেখানে অবশ্য সেচ খরচ বাবদ হেক্টর প্রতি খরচ আরো ৩ থেকে ৪ টাকা বাড়বে। এর সাথে যদি জমিতে পোকার আক্রমণ দেখা দেয় তাহলে  কীটনাশক বাবদও খরচ বাড়বে পাট চাষে। এদিকে কৃষকরা বলছেন, গতবছর প্রতি মণ পাট বিক্রি হয়েছে ১৯শ টাকা দরে। পাট চাষে আগের তুলনায় লাভ বেশি হওয়ায় এবার কৃষকরা বেশি জমিতে পাট চাষে আগ্রহী হয়েছে। যদি এবারও কৃষকরা গত বছরের আশানুরূপ পাটের দাম পায় তাহলে কৃষকরা আরো লাভবান হবে। একই সাথে আগামী বছর দেশে পাটের চাষ আরো বাড়বে। কয়েক বছর আগেও কৃষকরা পাটের ন্যায্যমূল্য পাচ্ছিল না। এজন্য পাট চাষে কৃষকরা আগ্রহ হারিয়ে ফেলছিল। কারণ তখন পাট চাষ কৃষকদের গলার ফাঁসে পরিণত হয়েছিল। এখন অবস্থা বদলে গেছে। কৃষকরা এখন পাটের দাম পাচ্ছে আশানুরূপ।  পাশাপাশি কারণ পাট চাষে ঝুঁকি কম এবং লাভ বেশি। তাছাড়া ছোটখাটো প্রাকৃতিক দুর্যোগে পাট চাষে তেমন ক্ষতি হয় না। অন্য ফসলের তুলনায় পাটে রোগ-বালাইও কম হয়। একই সাথে পাটের কাঠি পানের বরজ ও জ্বালানি হিসেবেও কৃষকরা বিক্রি করতে পারেন। পাট বিক্রির জন্য কৃষকদের পরিবহণ খরচ গুনে বাজারে যেতে হয় না। পাট বেপারি ও ফড়িয়ারা সরাসরি কৃষকের বাড়ি থেকে এখন পাট সংগ্রহ করে। এতে কৃষকের পরিবহন খরচ বেচে যাচ্ছে। কৃষি সম্প্রসারণ অধিদফতরের সূত্র মতে, এবার দেশের খুলনা অঞ্চলে সবচেয়ে বেশি পাট চাষ হচ্ছে। ওই বিভাগে এবার পাট চাষের লক্ষ্যমাত্রা নির্ধারণ  করা হয়েছিল প্রায় ২ লাখ ৮ হাজার হেক্টর জমিতে। কিন্তু সেখানে পাট চাষ হচ্ছে প্রায় ২ লাখ ১৫ হাজার হেক্টর জমিতে। যা নির্ধারিত লক্ষ্যমাত্রার চেয়ে ৭ হাজার হেক্টর জমি বেশি। গতবছর ওই বিভাগের ১০ জেলায় পাট চাষের নির্ধারিত লক্ষ্যমাত্রা ছিল মাত্র ১ লাখ ১৬ হাজার হেক্টর জমিতে। কিন্তু চাষ হয়েছিল প্রায় দ্বিগুণ অর্থাৎ ২ লাখ ১৬ হাজার হেক্টর জমিতে। অথচ ২০০৯ সালে ১ লাখ ১৫ হাজার হেক্টর জমিতে লক্ষ্যমাত্রার বিপরীতে পাট চাষ হয়েছিল মাত্র ১ লাখ ১৬ হাজার হেক্টর জমিতে। এ প্রসঙ্গে কৃষি সম্প্রসারণ বিভাগের একজন দায়িত্বশীল কর্মকর্তা জানান,  গতবছর আশানুরূপ দাম পাওয়ায় এবার কৃষকরা পাট চাষে বেশি আগ্রহী হচ্ছে। এজন্য লক্ষ্যমাত্রার চেয়ে বেশি জমিতে কৃষকরা নিজের উৎসাহেই বেশি পাট চাষ করেছে। দেশে এবার তুলনামূলকভাবে তুষা পাটের চাষ বেশি হচ্ছে। চলতি বছর সবচেয়ে বেশি পাট চাষ হচ্ছে কুষ্টিয়া জেলায়। সেখানে ৩৮ হাজার ২৩০ হেক্টর জমিতে পাট চাষ হচ্ছে। এছাড়া মাগুরা জেলায় পাট চাষ হচ্ছে ৩৩ হাজার ৬৭৫ হেক্টর জমিতে, ঝিনাইদহে ২৪ হাজার ৭৮৭ হেক্টর, মেহেরপুরে ২৪ হাজার ৭৪৪ হেক্টরে, চুয়াডাঙ্গায় ২৩ হাজার ৪০ হেক্টর, সাতক্ষীরায় ১১ হাজার ৯৩৪ হেক্টর, খুলনায় ৩ হাজার ৪৬১ হেক্টর,  নড়াইলে ২৪ হাজার ৩৬০ হেক্টর এবং বাগেরহাট জেলায় ১ হাজার ৫৬০ হেক্টর জমিতে পাটের আবাদ হয়েছে।